Euroopa Parlamendi resolutsioon,

5. mai 2010,

tähelepanekutega, mis on Euroopa Liidu liikmesriikide välispiiril tehtava operatiivkoostöö juhtimise Euroopa agentuuri (Frontex) 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Liidu liikmesriikide välispiiril tehtava operatiivkoostöö juhtimise Euroopa agentuuri 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Liidu liikmesriikide välispiiril tehtava operatiivkoostöö juhtimise Euroopa agentuuri 2008. eelarveaasta raamatupidamise aastaaruande kohta koos agentuuri vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 26. oktoobri 2004. aasta määrust (EÜ) nr 2007/2004 Euroopa Liidu liikmesriikide välispiiril tehtava operatiivkoostöö juhtimise Euroopa agentuuri asutamise kohta, [3] eriti selle artiklit 30;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning kodanikuvabaduste, justiits- ja siseasjade komisjoni arvamust (A7-0085/2010);

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Liidu liikmesriikide välispiiril tehtava operatiivkoostöö juhtimise Euroopa agentuuri tegevdirektori tegevusele agentuuri 2007. aasta eelarve täitmisel [5] ning heakskiidu andmise otsusele lisatud resolutsioonis parlament muu hulgas:

- avaldas kahetsust, et kontrollikoda tõstatas oma 2007. aasta aruandes mitmed puudused, millele ta oli juba oma 2006. aasta aruandes tähelepanu juhtinud, nimetades eelkõige assigneeringute ulatuslikku ülekandmist ja tühistamist (peaaegu 70 % 2007. aastal agentuuri käsutuses olnud assigneeringutest jäeti kasutamata);

- märkis, et agentuuri 2007. aasta eelarve (42100000 eurot) rohkem kui kahekordistus 2006. aasta eelarvega (19200000 eurot) võrreldes;

- kutsus agentuuri üles parandama oma finantsjuhtimist, eelkõige seoses agentuuri eelarve suurendamisega 2007. ja 2008. aastal;

C. arvestades, et 2008. aasta oli agentuuri tegutsemise kolmas täisaasta,

1. märgib rahuloluga, et kontrollikoda on leidnud piisavalt kinnitust selle kohta, et agentuuri raamatupidamise aastaaruanne 31. detsembril 2008. aastal lõppenud eelarveaasta kohta on kõigis olulistes aspektides usaldusväärne ning selle aluseks olevad tehingud on tervikuna seaduslikud ja korrektsed;

2. märgib, et agentuuri eelarve on nende kolme viimase aastaga oluliselt suurenenud; märgib, et agentuuri 2008. aasta eelarve suurenes 29000000 euro võrra, mis teeb juurdekasvuks ligikaudu 69 % eelmise eelarveaastaga võrreldes, kusjuures 2007. aasta eelarve (42100000 eurot) oli juba rohkem kui kahekordistunud 2006. aasta eelarvega (19200000 eurot) võrreldes;

Alates 2006. aastast korduvad probleemid

3. väljendab muret, et kontrollikoda tõi välja mitmed puudused, millele ta oli juba oma 2006. ja 2007. aasta aruannetes tähelepanu juhtinud; peab kahetsusväärseks eelkõige:

- assigneeringute ulatuslikku ülekandmist ja tühistamist (49 % 2008. aastal agentuuri käsutuses olnud assigneeringutest jäeti eelarveaasta jooksul kasutamata, 2007. aastal oli vastav näitaja ligikaudu 69 % ja 2006. aastal 55 %);

- seda, et juriidilised kohutused võeti enne vastavaid eelarvelisi kulukohustusi;

- seda, et kontrollikoja hinnangul ei järgitud töötajate töölevõtmisel eeskirju, eelkõige mis puudutab kõnealuste menetluste läbipaistvust ja mittediskrimineerivust;

4. märgib, et eelarveaasta assigneeringutest tuli 30300000 eurot järgmisse eelarveaastasse üle kanda ja 13000000 euro väärtuses agentuuri käsutuses olnud assigneeringuid tuli tühistada; juhib ühtlasi tähelepanu sellele, et tegevuskuludeks ette nähtud 26800000 euro väärtuses kulukohustustest (III jaotis) kanti üle lõpetatud tegevusega seotud 850000 eurot, mis oleks tulnud kulukohustustest vabastada; võtab samas sellega seoses teadmiseks agentuuri vastuse, milles ta väitis, et lõplikkusse raamatupidamise aastaaruandesse tehti parandused ja kinnitas, et agentuur võtab ka täiendavaid meetmeid, et tugevdada kontrolli kulukohustuste üle;

5. toonitab samas, et assigneeringute ulatuslik ülekandmine ja tühistamine näitab agentuuri suutmatust hallata eelarve nii ulatuslikku kasvu; kuigi agentuur tegi 2009. aastal assigneeringute kasutamisel suuri edusamme, tõstatab küsimuse, kas ei oleks vastutustundlikum, kui eelarvepädevad institutsioonid pööraksid edaspidi agentuuri eelarve suurendamise otsuste tegemisel suuremat tähelepanu uute tegevuste rakendamiseks vaja minevale ajale; nõuab seetõttu, et agentuur esitaks Euroopa Parlamendile täpsemad üksikasjad tulevaste kulukohustuste teostatavuse kohta;

6. peab ühtlasi vajalikuks, et agentuur võtaks kasutusele:

- kehtestatud lepinguliste tähtaegade tõhusa kavandamis- ja kontrollisüsteemi;

- tegevusriskide hindamise protsessi, mis võimaldab tegevust tähelepanelikult jälgida;

- edaspidistes eelarvetes toetuste osas liigendatud assigneeringute süsteemi, et vältida järgmistel eelarveaastatel assigneeringute tühistamist;

7. väljendab muret, et kontrollikoda kritiseeris oma tähelepanekutes agentuuri, kes maksis välja üle 17000000 euro ühepoolsete toetusotsuste alusel, millele oli alla kirjutanud ainult agentuur, kuigi sellist liiki instrumenti ei ole ametite suhtes kohaldatavates kehtivates eeskirjades ette nähtud; avaldab ühtlasi muret asjaolu üle, et kontrollikoja hinnangul kirjutas agentuur sageli sellistele otsustele alla pärast tegevuste alustamist või isegi pärast lõpetamist; võtab samas teadmiseks agentuuri vastuse, milles kinnitatakse, et uued raamlepingud on kirjutatud praeguseks alla kõikide piirivalveametitega, kes osalevad agentuuri koordineeritavates ühisoperatsioonides;

8. väljendab muret selle üle, et kontrollikoda tõdes taas, et juriidilisi kohutusi võeti enne vastavaid eelarvelisi kulukohustusi; märgib ühtlasi, et 2008. aasta lõpuks registreeriti erandite registrisse 49 tagantjärgi võetud kulukohustust (kogusummas üle 1000000 euro); rõhutab ühtlasi, et kuigi agentuur kinnitas, et 2009. aasta mai lõpuks vähenes erandite arv juba 50 % eelmise aasta sama perioodiga võrreldes, näitab selline erandite suur arv siiski korduvat probleemi agentuuri kulukohustuste süsteemis; nõuab seetõttu, et agentuur tegutseks tõhusamalt, et see probleem täielikult lahendada;

9. väljendab heameelt, et agentuur võttis kasutusele sularahapoliitika;

10. võtab teadmiseks, et agentuuri raamatupidamine kajastab 2008. aastal saadud intressitulu 474116,65 eurot; järeldab aastaaruande ja intressimaksete mahu põhjal, et agentuuri käsutuses on püsivalt palju sularaha; võtab teadmiseks, et 31. detsembril 2008 oli agentuuri sularahareservi maht 28604623,67 eurot; palub komisjonil uurida võimalusi, millega tagada määruse (EÜ, Euratom) nr 2343/2002 artikli 15 lõike 5 kohase vajadustepõhise sularahahalduse põhimõtte igakülgne täitmine, samuti seda, milliseid kontseptuaalseid muudatusi on vaja, et hoida agentuuri sularahareserv püsivalt võimalikult väiksena;

11. kutsub agentuuri üles täiel määral oma ülesandeid täitma ja jätkuvalt parandama oma finantsjuhtimist, eelkõige seoses agentuuri eelarve suurendamisega 2009. ja 2010. aastal;

Personal

12. märgib murega, et kontrollikoda tuvastas jälle, et töötajate töölevõtmisel ei järgitud eeskirju, ei tagatud menetluste läbipaistvust ega kandidaatide mittediskrimineerivat kohtlemist;

Tulemused

13. märgib, et agentuuri haldusnõukogu kinnitas 2009. aasta juunis mitmeaastase töökava ajavahemikuks 2010–2013, kuigi seda ei ole tema alusmääruses ette nähtud; rõhutab selle mitmeaastase kava tähtsust, mis võimaldab agentuuril oma tegevust paremini kavandada ja riske hinnata; nõuab samas, et agentuur looks kiiresti selge seose oma töökava ja finantsprognooside vahel;

14. julgustab direktorit esitama haldusnõukogule andmeid operatsioonide mõju kohta;

15. nõuab, et agentuur võrdleks kontrollikoja järgmisele aruandele lisatavas tabelis saavutatud tulemusi aastal, mille eelarve täitmisele heakskiidu andmist käsitletakse, tulemustega sellele eelnenud aastal, et eelarve täitmisele heakskiitu andev institutsioon saaks paremini hinnata agentuuri tulemusi aastate võrdluses;

16. märgib, et eelseisvatel aastatel peaks agentuuri eelarve täitmisele heakskiidu andmine põhinema agentuuri kogu aasta tegevusel;

Läbipaistvus

17. märgib, et agentuur ei avalda veebilehel teavet oma juhatuse kohta; soovitab seetõttu läbipaistvuse suurendamise eesmärgil avaldada agentuuri veebilehel nimekirja juhatuse liikmete nimedega koos kõigi juhatuse liikmete täielike kontaktandmetega;

Koostöö liikmesriikidega

18. märgib, et eelarve kasutamine ja rakendamine sõltub osaliselt liikmesriikide osalemisest; julgustab seetõttu agentuuri tugevdama dialoogi liikmesriikidega nende osalemise laiendamise eesmärgil;

19. kutsub agentuuri üles parandama finantsjuhtimist liikmesriikide kulude hüvitamise osas, selgitades koos liikmesriikidega välja probleemide põhjused, et koos nendega kohaldada asjakohaseid lahendusi;

Siseaudit

20. tunnistab, et siseauditi talituse 2007. aastal teostatud algse auditi järel antud 23st soovitusest on nelja piisavalt ja tõhusalt rakendatud, 15 on rakendamisel ja nelja soovituse rakendamist ei ole veel alustatud; rõhutab, et "väga oluliseks" loetavad soovitused on seotud töökirjelduste lõpuleviimise ja töötajatele eesmärkide seadmise, turvalisuse suurendamise, posti registreerimise parandamise, toetuste haldamise protsessi tugevdamise ning finantsmäärusest kinnipidamise tagamisega;

21. avaldab heameelt, et agentuur võttis 2008. aasta lõpus tööle sisekontrolli koordinaatori/kvaliteedijuhi; rõhutab, et see uus ametikoht aitab agentuuril tagada struktureerituma, distsiplineerituma ja sidusama lähenemise siseauditi talituse soovituste rakendamisele;

22. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 38.

[2] EÜT L 248, 16.9.2002, lk 1.

[3] ELT L 349, 25.11.2004, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 126.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------